### Beslutningstema

Kommunalbestyrelsen skal træffe beslutning om der skal meddeles påbud til lodsejere om pesticidfri drift i boringsnære beskyttelsesområder (BNBO), hvis der ikke kan opnås en frivillig aftale med lodsejer. Et boringsnært beskyttelsesområde er et areal omkring en boring ved et alment vandværk. Arealet er beregnet af Miljøstyrelsen, og der er i beregningen taget udgangspunkt i den vandmængde, der indvindes og i de geologiske forhold på stedet. Der er udlagt i alt 134 ha som BNBO i Tønder Kommune.

### Historik

På møde i Teknik- og Miljøudvalget den 11. august 2020 blev der truffet beslutning om, at der skal meddeles påbud til lodsejer om pesticidfri drift i BNBO områder, hvis der ikke kan indgås en frivillig aftale. Beslutningen i udvalget blev ikke sendt videre til behandling i Kommunalbestyrelsen, og det er nødvendigt i forhold til skattefrihed af lodejernes erstatning ved indgåelse af aftaler.

### Sagsfremstilling

Som det fremgår af sagsfremstillingen fra mødet den 11. august 2020 handler det om at få gennemført Folketingets tillægsaftale til [adresse] 2017-21, der blandt andet har som mål at nedbringe risikoen for forurening af grundvandet med erhvervsmæssig anvendelse af pesticider i BNBO. Aftalen blev fulgt op med et hyrdebrev fra den daværende Miljø- og Fødevareminister, hvori det fremhæves: "at det som det helt klare udgangspunkt skal være slut med at sprøjte i BNBO".

Forvaltningen har gennemført en vurdering af, at der skal ske en indsats ved omkring 65 områder omkring de 26 vandværker, der har udpeget BNBO i kommunen, ialt ca 50 ha. Vi har afholdt informationsmøde med vandværkerne og flere er i gang med forhandlinger med lodsejerne om frivillige aftaler om ophør med brug af pesticider inden for BNBO. Forvaltningen har også bidraget ved et par møder med vandværker og deres konsulent omkring rammer for arrondering, så både grundvandets beskyttelse og lodsejers muligheder for at drive jorden tilgodeses bedst muligt.

For den enkelte lodsejer, der har areal inden for BNBO, kan det være vigtigt, at kommunen tilkendegiver, at der vil blive gennemført forbud mod pesticider i BNBO ved et påbud, hvis der ikke kan gennemføres en frivillig aftale. Tilkendegivelsen om villighed skal være så konkret, at der ikke er tvivl om, hvilke arealer der er omfattet af Kommunalebestyrelsens beslutning. Det vil sige at tiltaget vil få en ekspropriationslignende karakter, og lodsejers erstatning derfor vil være skattefri. Da juraen på området ikke er helt afklaret endnu, kan det blive nødvendigt på et senere tidspunkt at forelægge hver enkelte konkrete aftale. De omhandlede områder fremgår af vedlagte bilag.

Bilagene er en oversigt over berørte matrikler og kort, der viser udstrækning af det beskyttede område. Under forhandlingerne kan der blive inddraget mere jord end vist på bilaget, da der skal sikres en passende arrondering af markerne.

Derudover er det for de vandværker, der hører under Vandsektorloven også vigtigt, at kommunen signalerer, at kommunen vil påbyde forbud mod erhvervsmæssig brug af pesticider, hvis der ikke kan opnås en frivillig aftale med lodsejer. De vandværker får fastlagt deres indtægtsramme af Forsyningssekretariatet (som hører under Konkurrence- og Forbrugerstyrelsen). Det betyder, at de ikke kan lægge udgifter til erstatning til lodsejere oveni vandprisen med mindre, der er vilje fra kommunens side til at påbyde indsatsen overfor lodsejer. Det betyder, at kommunen også her skal tilkendegive, at den vil påbyde indsatserne, hvis der ikke kan opnås en frivillig aftale. Hvis kommunen ikke tilkendegiver vilje hertil, kan det ske, at vandværkets drift bliver økonomisk uden sammenhængskraft.

### Økonomi

Udgifterne til erstatninger til lodsejerne skal afholdes af vandværkerne.

### Lovgrundlag

Vandforsyningsloven og BNBO-vejledningen

### Direktøren for Teknik, Klima og Beskæftigelse indstiller

at der skal meddeles påbud til lodsejer om pesticidfri drift i BNBO, hvis der ikke kan indgås frivillig aftale med lodsejer herom, og

at indstilling sendes videre til Økonomiudvalg og Kommunalbestyrelsen.

### Beslutning

Indstillingen anbefales.